L-UE hija mħassba serjament bid-deterjorament kontinwu tas-sitwazzjoni umanitarja u tas-sigurtà fis-Sirja. Il-kundizzjonijiet fil-kamp tar-refuġjati Palestinjan f'Yarmouk saru kritiċi u jeħtieġ li jiġu indirizzati bl-akbar urġenza. Wara 3 snin ta' assedju mir-reġim Sirjan, il-mewġa reċenti ta' vjolenza f'Yarmouk minn partijiet differenti involuti fil-ġlieda qed tqiegħed il-popolazzjoni li tgħix fil-kamp f'riskju serju. Iċ-ċaħda kontinwa ta' aċċess umanitarju għar-refuġjati li jgħixu fil-kamp ta' Yarmouk mir-reġim Sirjan u ġellieda oħra mhix aċċettabbli. Il-partijiet kollha għandhom iwaqqfu l-ostilitajiet tagħhom biex jiżguraw aċċess umanitarju immedjat u bla kundizzjonijiet għal dawk fil-bżonn, u jipprovdu transitu bla periklu liċ-ċivili kollha li jixtiequ jitilqu mill-kamp, f'konformità mar-Riżoluzzjonijiet tal-UNSC 2139, 2165 u 2191. Inħeġġu lill-partijiet kollha biex jużaw l-influwenza tagħhom fuq il-gruppi involuti fil-ġlieda biex jippermettu aċċess umanitarju immedjat u bla kundizzjonijiet u jipprovdu transitu bla periklu liċ-ċivili kollha li jixtiequ jitilqu minn Yarmouk. Bħala l-UE, aħna nfaħħru l-UNRWA għall-ħidma importanti li qiegħda twettaq u ser inkomplu naħdmu flimkien mal-Kummissarju Ġenerali tal-UNRWA Pierre Krähenbühl, u s-sħab l-oħra kollha biex ngħinu ntaffu t-tbatija tan-nies l-aktar fil-bżonn. Għal dak l-għan il-Kummissjoni Ewropea rrilaxxat fondi ta' emerġenza immedjati ta' EUR 2.5 miljun għal operazzjonijiet tal-UNRWA li jagħtu assistenza vitali lir-refuġjati Palestinjani fis-Sirja permezz ta' flus u oġġetti ta' għajnuna ta' emerġenza. Barra minn hekk, u bħala parti mill-finanzjament umanitarju għas-Sirja għall-2015 tal-UE, l-appoġġ ser jiffaċilita rispons umanitarju rapidu biex jintlaħqu l-ħtiġijiet tal-familji vulnerabbli. Dan il-finanzjament huwa disponibbli għall-partijiet kollha tas-Sirja affettwati mill-kunflitt, b'fokus speċifiku fuq il-vjolenza reċenti f'Yarmouk, Idlib, Dara'a u Aleppo. Bħala l-UE, aħna nitolbu lill-Mibgħut Speċjali tan-NU Staffan de Mistura sabiex jaħdem mal-partijiet kollha għall-implimentazzjoni komprensiva tal-Communiqué ta' Ġinevra tat-30 ta' Ġunju 2012 li twassal għal transizzjoni politika ġenwina li tissodisfa l-aspirazzjonijiet leġittimi tal-poplu Sirjan u tippermettilu li jiddetermina b'mod indipendenti u demokratiku il-futur tiegħu stess. Aħna ser inkomplu nappoġġaw b'mod sħiħ il-vittmi tal-kriżi tas-Sirja.